Source: https://www.fakt24.sk/spravy/9415-potvrdene-sud-rozhodol-rybanic-pozrel-kalinakove-ucty-a-je-vinny-toto-je-jeho-trest
Timestamp: 2019-07-22 02:28:04+00:00

Document:
﻿ Súd rozhodol, Rybanič pozrel Kaliňákove účty a je vinný. Toto je jeho trest - Fakt24.sk
MIERNY TREST
10:56, 25.júna 2019 / Správy
Asistent poslanca NR SR Jozefa Rajtára Filip Rybanič je pre nazeranie do účtov exministra vnútra Roberta Kaliňáka vinný z ohrozenia bankového tajomstva.
Skonštatoval to dnes Krajský súd v Bratislave. Ten zároveň pozmenil trest, ktorý Rybaničovi uložil minulý rok Okresný súd Bratislava V. Rybaničovi krajský súd uložil trest tri roky väzenia s podmienečným odkladom na jeden rok. Rozhodnutie súdu je právoplatné. Pôvodný rozsudok znel prísnejšie, tri roky väzenia s podmienečným odkladom na päť rokov. Zároveň mu však uložil trest, aby sa ospravedlnil exministrovi Robertovi Kaliňákovi. Rybanič musí teraz po verdikte Krajského súdu vypracovať aj písomnú analýzu toho, o čom je bankové tajomstvo.
Kauza nazerania na účty sa odohrala pred tromi rokmi, kedy si Rybanič ako zamestnanec Tatra banky prezeral bankové kontá nielen Kaliňáka, ale aj Jána Počiatka. Videl aj účty podnikateľov Ladislava Bašternáka a Mariana Kočnera. Zistil tak priame prepojenie Kaliňáka na daňového podvodníka Bašternáka. Firma B.A. Haus, v ktorej pôsobil aj Bašternák poslala na účet exministra vnútra 260 tisíc eur. Miernejší trest pre Rybaniča vyhlásil súd zrejme aj pre pochybenia polície. Tú dokonca sudca Peter Šramko skritizoval za to, že prinútili Rybaniča priznať sa pod nátlakom Časť dôkazov práve preto senát vylúčil.
"Ako dôkazy možno použiť mobilné telefóny či dôkazy zadržané pri prehliadke auta," poveda sudca Šramko. Práve na mobil si mal bývalý poslanecký asistent fotiť pohyby na účtoch. Rybaničovi hrozil pritom za porušenie bankového tajomstva podstatne prísnejší trest. Mohol ísť do basy na tri až osem rokov. Dnes pôsobí ako miestny poslanec v bratislavskej mestskej časti Rača. K odsúdeniu Rybaniča sa vyjadril aj Robert Kaliňák. "Zbabelosť pána Rajtára nepozná hraníc, potopil svojho asistenta, mladého chlapca, ktorý to bude mať poznačené na veľmi dlhý čas," povedal pre Denník N.
Rybanič po skončení verejného zasadnutia skonštatoval, že je spokojný s tým, že súd poukázal na problematický postup polície v jeho prípade. V reakcii na konštatovanie súdu o verejnom záujme pri ochrane bankového tajomstva uviedol, že za ešte dôležitejší považuje boj proti praniu špinavých peňazí. Z tohto dôvodu súdu so svojím obhajcom navrhoval obrátiť sa na Súdny dvor EÚ, aby určil, ktorý z princípov má prednosť. Tiež povedal, že zvažuje podanie mimoriadneho opravného prostriedku. Tým je v tomto prípade dovolanie na Najvyšší súd SR. "Musíme sa ešte pozrieť na výrok súdu a uvidíme, že čo a ako ďalej," doplnil.

References: Súd 
 súd 
 súd 
 súd 
 súd 
 súd 
 súd